钦定古今图书集成/理学汇编/文学典/第056卷 > 刘言史
## 钦定古今图书集成/理学汇编/文学典/第056卷 > 刘言史

按：《全唐诗话》皮日休《刘枣强碑文》云：“歌诗之风，荡来
久矣，大抵丧于南朝，坏于陈叔宝。然今之业是者，苟
不能求古于建安，即江左矣；苟不能求丽于江左，即
南朝矣。或过为艳伤丽病者，即南朝之罪人也。吾唐
来有是业者，言出天地外，思出鬼神表，读之则神驰
八极，测之则心怀四溟，磊磊落落，真非世间语也。自
李太白百岁，有是业者，雕金篆玉，牢奇笼怪，百锻为
字，千炼成句，虽不追躅太白，亦后来之佳作也。”其与
李贺同时，有刘枣强焉，先生姓刘氏，名《言史》不详其
乡里，有所歌诗千首，其美丽恢赡，自贺外世莫得比。
王武俊之节制镇冀也，先生造之。武俊雄健，颇好词

鸭起于蒲稗间，武俊控弦不再发，双鸭连毙于地。武
俊欢甚，命先生曰：“某之伎如是，先生之词如是，可谓
文武之会矣。何不一言以赞耶？”先生由是马上草《射
鸭歌》以示武俊，议者以为祢正平《鹦鹉赋》之类也。武
俊益重先生，由是奏请官。先生诏授枣强令，先生辞
疾不就。世重之曰：“刘枣强，亦如范莱芜之类焉。”故相
国陇西公夷𥳑之节度汉南也，少与先生游，且思相
见。命列将以襄之髹器千事赂武俊以请先生，武俊
许之。先生由是为汉南相府宾冠。陇西公日与之为
饮宴，具献酬之仪，歌诗大播于当时。为陇西公从事，
或曰：“以某下走之才，诚不足污辱重地。刘枣强至重，
必以公宾刘于幕吏之上，何抑之如是？”公曰：“愚非惜
幕间一足地，不容刘也，然视其状，有不足称者。诸公
视某与刘分岂有间哉？然反为之惜其寿耳。”后不得
已，问先生所欲为，先生曰：“司功掾甚闲，或可承阙。”相
国由是掾之，虽居官曹，宴见与从事仪等。后从事又
曰：“刘枣强纵不容在宾署，承乏于掾曹诎矣，奚不疏
整其秩？”相国不得已而表奏焉。诏下之日，先生不恙
而卒。相国哀之恸曰：“果然，止掾曹然。吾爱客葬之有
加等。”坟去襄阳郭五里，曰柳子关。后先生数十岁日
休，始以鄙文称于襄阳。襄阳邑人刘求，高士也，尝述
先生之道业，尝咏先生之歌诗，且叹曰：襄之人只知
有浩然墓，不知有先生墓，恐百岁之后，湮灭而无闻，
与荆棘凡骨溷。吾子之文，吾当刊焉。日休幸存既摭
实，录之何愧？呜呼！先生之官卑，不称其德，宜加私谥。
然枣强之号，世已美矣，故不加焉。是为《刘枣强碑》。
按《畿辅通志》：刘言史，邯郸人，工诗歌，知名于时。王武
俊节制镇冀，聘至，特加敬焉。荐授枣强令。李夷𥳑节
度汉南，辟为相府从事，转功曹。掾表荐于朝，诏甫下
而卒，葬于襄阳柳子关。

按《湖广通志》：“刘枣强，襄阳人。善为诗，美丽恢赡，与李
贺齐名。王武俊镇冀州，敬重之，辟为从事，不应，表授
枣强令，固辞。陇西公彝𥳑复聘为宾，卒。皮日休为撰
墓碑。”